PSTC เตรียมประกาศข่าวดี หลังได้โรงไฟฟ้าฯ 16 MW จ่อฟันกำไรเกือบ 500 ลบ.
PSTC เตรียมประกาศข่าวดี หลังได้โรงไฟฟ้าขยะที่จ.สุรินทร์ 8MW และโรงไฟฟ้าที่จ.อุบลฯ อีก 8MW เตรียมรับกำไร 220 ลบ. ต่อ 1 แห่ง
19 มิ.ย. 2558

แหล่งข่าวรายงานว่า เกิดกระแสข่าวในวันนี้ (19 มิ.ย.) ว่า บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC กำลังอยู่ระหว่างเตรียมการประกาศข่าวหลังจากได้โรงไฟฟ้าขยะขนาดกำลังการผลิต 8 เมกะวัตต์ ที่จ.สุรินทร์ และโรงไฟฟ้าที่ จ.อุบลราชธานี อีก 8 เมกะวัตต์
โดยทางบริษัทได้มีการเซ็นต์ MOU เรียบร้อยแล้ว ซึ่งขณะนี้อยู่ระหว่างรอการตอบรับจากการไฟฟ้าเรื่องการรับซื้อไฟ ทั้งนี้คาดว่ากำไรจากโรงไฟฟ้าต่อ 1 แห่งอยู่ที่ 220 ล้านบาท ซึ่งรวมทั้งสองแห่งคาดว่ากำไรอยู่ที่ประมาณ 440 ล้านบาท
อนึ่ง PSTC เป็นผู้ประกอบธุรกิจใน 2 ธุรกิจหลัก ได้แก่ ธุรกิจออกแบบ จำหน่าย และติดตั้งระบบจ่ายไฟฟ้าและตรวจวัดจัดการสภาพแวดล้อม ซึ่งดำเนินการโดย PSTC ได้แก่ ระบบสำรองไฟฟ้า ระบบตรวจวัดและจัดการสภาพแวดล้อม ระบบผลิตไฟฟ้าจากพลังงานทดแทน และระบบประหยัดพลังงาน อีกทั้งธุรกิจโรงไฟฟ้าพลังงานทดแทนโดยบริษัทย่อย
โดยราคาหุ้น PSTC ณ เวลา 11.06 น. อยู่ที่ 1.55 บาท บวก 0.01 บาท หรือ 0.65% ราคาสูงสุด 1.57 บาท ราคาต่ำสุด 1.52 บาท มูลค่าซื้อขายที่ 73.23 ล้านบาท